

«Татарстан Республикасында күпфатирлы йортларда гомуми мөлкәткә капиталь ремонт ясауны оештыру турында» 2013 елның 25 июнендәге 52-ТРЗ номерлы Татарстан Республикасы Законының 2 статьясындагы 4 өлеше белән үзенең конституциячел хокуклары һәм ирекләре бозылуга карата гражданка Г.Н. Юсипова шикаятен карауга алудан баш тарту турында

Казан шәһәре 2016 елның 21 октябре

Татарстан Республикасы Конституция суды, Рәисе Ф.Г. Хөснетдинов, судьялары Р.Ф. Гафиятуллин, Л.В. Кузьмина, Р.Г. Сәхиева, А.А. Хамматова, А.Р. Шакараев составында,

суд утырышында «Татарстан Республикасы Конституция суды турында» Татарстан Республикасы Законының 44 статьясы нигезендә гражданка Г.Н. Юсипова шикаятен алдан өйрәнгән судья Р.Г. Сәхиева бәяләмәсен тыңлаганнан соң

**ачыклады:**

1. Татарстан Республикасы Конституция судына гражданка Г.Н. Юсипова «Татарстан Республикасында күпфатирлы йортларда гомуми мөлкәткә капиталь ремонт ясауны оештыру турында» 2013 елның 25 июнендәге 52-ТРЗ номерлы Татарстан Республикасы Законының 2 статьясындагы 4 өлеше белән үзенең конституциячел хокуклары һәм ирекләре бозылуга карата шикаять белән мөрәҗәгать итте.

Мөрәҗәгать итүче тарафыннан дәгъвалана торган норматив нигезләмәдә урыннар милекчеләренең капиталь ремонт өчен кертемнәр түләү бурычы әлеге күпфатирлы йорт кертелгән күпфатирлы йортларда гомуми мөлкәткә капиталь ремонт буенча расланган региональ программа рәсми басылып чыккан айдан соң килә торган айдан башлап ике календарь ай үткәннән соң барлыкка килә дип билгеләнгән.

Шикаятьтән һәм аңа кушымта итеп бирелгән документлар күчермәләреннән аңлашылганча, гражданка Г.Н. Юсипова — 1960 елда Казан шәһәрендә төзелгән күпфатирлы йорттагы торак урын милекчесе. Ул күрсәткәнчә, дәгъвалана торган норма нигезендә аның капиталь ремонт өчен кертемнәр түләү бурычы әлеге күпфатирлы йорт кертелгән күпфатирлы йортларда гомуми мөлкәткә капиталь ремонт буенча расланган региональ программа рәсми басылып чыккан айдан соң килә торган айдан башлап, Россия Федерациясе Торак кодексының 169 статьясындагы 3 өлешендә каралганча, сигез календарь ай үткәннән соң түгел, ә ике календарь ай үткәннән соң барлыкка килә.

Мөрәҗәгать итүче, Россия Федерациясе субъекты закон чыгаручысының күпфатирлы йорттагы урыннар милекчеләренең капиталь ремонт өчен кертемнәр түләү бурычының иртәрәк барлыкка килү вакытын билгеләү хокукы күрсәтелгән бурычның артык иртә барлыкка килү вакытын кую мөмкинлеген күздә тотмый, дип саный. Аның фикеренчә, карала торган Татарстан Республикасы Законында билгеләнгән ике календарь айга тигез булган вакыт гражданнарга өстәмә финанс чыгымнар йөкли торган яңа шартларга ияләшергә мөмкинлек бирми, бу исә гражданнарның конституциячел хокукларын боза.

Бәян ителгәннәр нигезендә гражданка Г.Н. Юсипова Татарстан Республикасы Конституция судыннан «Татарстан Республикасында күпфатирлы йортларда гомуми мөлкәткә капиталь ремонт ясауны оештыру турында» 2013 елның 25 июнендәге 52-ТРЗ номерлы Татарстан Республикасы Законының 2 статьясындагы 4 өлешен Татарстан Республикасы Конституциясенең 13, 28 (беренче өлеш), 49 һәм 58 (икенче өлеш) статьяларына туры килми дип тануны сорый.

2. Россия Федерациясе Конституциясенең 72 статьясы (1 өлешнең «к» пункты) нигезендә торак законнары Россия Федерациясенең һәм аның субъектларының уртак карамагында. Россия Федерациясе Конституциясенең 76 статьясы (2 һәм 5 өлешләр) буенча Россия Федерациясе субъектларының әлеге өлкәдәге законнары һәм башка норматив хокукый актлары федераль законнар нигезендә кабул ителә һәм аларга каршы килә алмый.

Россия Федерациясе Торак кодексының 169 статьясындагы 3 өлеше нигезендә күпфатирлы йорттагы урыннар милекчеләренең капиталь ремонт өчен кертемнәр түләү бурычы әлеге күпфатирлы йорт кертелгән капиталь ремонт буенча расланган региональ программа рәсми басылып чыккан айдан соң килә торган айдан башлап, Россия Федерациясе субъекты законы белән иртәрәк вакыт билгеләнгән булмаса, сигез календарь ай үткәннән соң барлыкка килә. Шулай итеп, әлеге норма Россия Федерациясе субъектларына күпфатирлы йорттагы урыннар милекчеләренең капиталь ремонт өчен кертемнәр түләү бурычы иртәрәк барлыкка килә торган вакытны билгеләү хокукын бирә. Шуңа бәйле рәвештә Татарстан Республикасы территориясендә урнашкан күпфатирлы йортларда гомуми мөлкәткә капиталь ремонтны үз вакытында ясауны тәэмин итү максатында «Татарстан Республикасында күпфатирлы йортларда гомуми мөлкәткә капиталь ремонт ясауны оештыру турында» 2013 елның 25 июнендәге 52-ТРЗ номерлы Татарстан Республикасы Законында ике календарь айга тигез булган вакыт каралган.

Шул рәвешле, дәгъвалана торган норма белән билгеләнгән җайга салу үзенең хокукый асылы буенча республика закон чыгаручысы тарафыннан үзенең дискрецион вәкаләтләре чикләрендә кабул ителгән, мондый җайга салуны гамәлгә ашырганда федераль закон чыгаручы тарафыннан шактый киң ирек бирелүгә бәйле һәм йорттагы урыннар милекчеләренә федераль законда каралмаган нинди дә булса өстәмә бурычның йөкләнүен күрсәтми.

Шулай итеп, «Татарстан Республикасында күпфатирлы йортларда гомуми мөлкәткә капиталь ремонт ясауны оештыру турында» 2013 елның 25 июнендәге 52-ТРЗ номерлы Татарстан Республикасы Законының 2 статьясындагы дәгъвалана торган 4 өлешендә аның Татарстан Республикасы Конституциясенә туры килү-килмәве мәсьәләсендә билгесезлек юк һәм ул кеше һәм гражданның конституциячел хокукларын һәм ирекләрен боза торган итеп карала алмый, шуңа күрә «Татарстан Республикасы Конституция суды турында» Татарстан Республикасы Законының 46 статьясындагы беренче өлешенең 2 пункты белән үзара бәйләнештә 39 статьясындагы икенче өлешенең 1 пункты нигезендә гражданка Г.Н. Юсипованың шикаяте карала алмый. Ә дәгъвалана торган Татарстан Республикасы Законына торак урыннар милекчеләренең капиталь ремонт өчен кертемнәр түләү бурычы барлыкка килә торган вакытка карата мөрәҗәгать итүче фикеренчә максатка ярашлы үзгәрешләр кертү Татарстан Республикасы Конституция судының Татарстан Республикасы Конституциясенең 109 статьясы һәм «Татарстан Республикасы Конституция суды турында» Татарстан Республикасы Законының 3 статьясы белән билгеләнгән компетенциясенә керми.

Бәян ителгәннәр нигезендә, «Татарстан Республикасы Конституция суды турында» Татарстан Республикасы Законының 3 статьясына, 39 статьясындагы икенче өлешенең 1 пунктына, 46 статьясындагы беренче өлешенең 1 һәм 2 пунктларына, 66 статьясындагы бишенче өлешенә, 67 статьясындагы беренче һәм икенче өлешләренә, 69, 72, 73 һәм 101 статьяларына таянып, Татарстан Республикасы Конституция суды

**билгеләде:**

1. «Татарстан Республикасында күпфатирлы йортларда гомуми мөлкәткә капиталь ремонт ясауны оештыру турында» 2013 елның 25 июнендәге 52-ТРЗ номерлы Татарстан Республикасы Законының 2 статьясындагы 4 өлеше белән үзенең конституциячел хокуклары һәм ирекләре бозылуга карата гражданка Г.Н. Юсипова шикаятен карауга алудан баш тартырга, чөнки ул «Татарстан Республикасы Конституция суды турында» Татарстан Республикасы Законы билгеләгән таләпләр нигезендә карала алмый, ә мөрәҗәгать итүче куйган мәсьәләне хәл итү Татарстан Республикасы Конституция суды карамагына керми.

2. Бу шикаять буенча Татарстан Республикасы Конституция суды Билгеләмәсе катгый һәм аңа карата шикаять бирелми.

3. Әлеге Билгеләмәнең күчермәсен гражданка Г.Н. Юсиповага һәм Татарстан Республикасы Дәүләт Советына җибәрергә.

4. Әлеге Билгеләмә «Татарстан Республикасы Конституция суды хәбәрләре»ндә басылып чыгарга тиеш.

**№ 18-О Татарстан Республикасы**

**Конституция суды**